2 ปัจจัยความเสี่ยง

2.1 ความเสี่ยงจากการประกอบธุรกิจ

- ความเสี่ยงด้านวัตถุดิบที่ใช้ในการผลิต

ปัญหาอัตราแลกเปลี่ยน ราคาน้ำมันและราคาวัตถุดิบในตลาดโลก
รวมถึงปริมาณความต้องการใช้วัตถุดิบในการผลิตของผู้ประกอบการรายอื่น ๆ
ที่แปรเปลี่ยนตามภาวะเศรษฐกิจของโลก มีผลต่อราคาและปริมาณวัตถุดิบที่ใช้ในการผลิต
โดยเฉพาะวัตถุดิบที่อิงกับราคาตลาดโลก เช่น เหล็ก ทองแดง อลูมิเนียม เป็นต้น
ดังนั้นบริษัทจึงได้บริหารจัดการสั่งซื้อวัตถุดิบและจัดเก็บสินค้าคงคลังโดยติดตามการเปลี่ยนแปลงของราคาตลาดโลกอย่างใกล้ชิด
เพื่อป้องกันผลกระทบที่อาจเกิดจากภาวะการขาดแคลนวัตถุดิบอีกทั้งบรรเทาภาระต้นทุนที่อาจเกิดจากการผันผวนของปริมาณและราคาสินค้า
และเพื่อให้สามารถตอบสนองความต้องการของลูกค้าได้

- ความเสี่ยงด้านต้นทุนการผลิต

บริษัทประกอบกิจการผลิตมอเตอร์คอมเพรสเซอร์ซึ่งต้องใช้ทองแดงและเหล็กเป็นวัตถุดิบสำคัญในการผลิตชิ้นส่วน
เริ่มจากต้นปี 2552ที่ผ่านมาราคาทองแดงได้ปรับตัวสูงขึ้นโดยตลอด
ส่วนราคาเหล็กได้มีการปรับขึ้นลงตามภาวะตลาด
โดยการปรับตัวของราคาวัตถุดิบยังคงมีผลจากภาวะเศรษฐกิจทั่วไปของโลกที่แปรเปลี่ยนไปและมีผลกระทบอย่างมากต่อการบริหารจัดการต้นทุน
ทั้งนี้เพื่อให้บริษัทมีต้นทุนการผลิตในระดับที่สามารถตอบสนองต่อความต้องการของลูกค้าได้ตามเป้าหมาย
บริษัทจึงได้ริเริ่มนำวัตถุดิบทางเลือกได้แก่อลูมิเนียมมาใช้ทดแทนลวดทองแดงเป็นบางส่วนควบคู่กับการบริหารจัดการวัตถุดิบอื่นที่สำคัญและสินค้าให้มีปริมาณคงเหลือและมีต้นทุนในระดับที่เหมาะสมกับภาวการณ์

- ความเสี่ยงด้านเทคโนโลยี

ปัญหาสิ่งแวดล้อมที่เสื่อมสภาพลงทำให้มีการรณรงค์และกำหนดกฎหมายและระเบียบข้อบังคับด้านสิ่งแวดล้อมขึ้นมาบังคับใช้
โดยเฉพาะอย่างยิ่งที่เกี่ยวข้องกับสารทำความเย็นที่ใช้ในอุตสาหกรรมเครื่องทำความเย็นและเครื่องปรับอากาศ
ทำให้ผู้ผลิตในอุตสาหกรรมนี้ซึ่งรวมถึงมอเตอร์คอมเพรสเซอร์ ต้องมีการริเริ่มโครงการวิจัย
พัฒนาเพื่อหาเทคโนโลยีใหม่ ๆ มาทดแทนให้ทันกับกฎหมายและระเบียบข้อบังคับที่มีการบังคับใช้
ซึ่งแม้ว่าบริษัทจะมีหน่วยงานวิจัยและพัฒนาของตนเอง
แต่ด้วยข้อจำกัดของแหล่งข้อมูลด้านเทคโนโลยีและอุตสาหกรรมสนับสนุนภายในประเทศ
รวมทั้งความพร้อมของทรัพยากร
ทำให้การพัฒนาผลิตภัณฑ์ใหม่ของบริษัทยังคงล้าหลังกว่าผู้ผลิตชั้นแนวหน้าของโลกหลายราย
จึงมีข้อเสียเปรียบต่อการนำเสนอสินค้าในตลาดใหม่ที่ต่างไป
โดยเฉพาะอย่างยิ่งตลาดในประเทศที่พัฒนาแล้ว

2.2 ความเสี่ยงทางการเงิน

  - ความเสี่ยงจากอัตราแลกเปลี่ยน

บริษัทมีการขยายตลาดไปต่างประเทศมากขึ้น
โดยใช้เงินตราต่างประเทศในการทำธุรกรรมด้านการค้าซึ่งส่วนใหญ่เป็นเงินสกุลเหรียญสหรัฐอเมริกา
ในขณะที่ต้นทุนการผลิตใช้เงินบาทโดยวัตถุดิบที่สำคัญซื้อภายในประเทศ
จึงได้รับผลกระทบจากค่าเงินบาทที่ผันผวนขึ้นลง
และโดยที่บริษัทมีนโยบายลดผลกระทบจากอัตราแลกเปลี่ยนจึงได้ทำสัญญาซื้อขายเงินตราต่างประเทศล่วงหน้าส่วนหนึ่งซึ่งสามารถลดผลกระทบได้ในระดับหนึ่ง

3 ลักษณะการประกอบธุรกิจ

ความเป็นมา

บริษัทได้ก่อตั้งขึ้นเมื่อวันที่ 24 มีนาคม 2523
เริ่มผลิตและจำหน่ายมอเตอร์คอมเพรสเซอร์สำหรับตู้เย็นเมื่อวันที่ 13 มกราคม 2525
ต่อมาเมื่อวันที่ 22 กุมภาพันธ์ 2534 ได้จดทะเบียนในตลาดหลักทรัพย์และเมื่อวันที่ 13 มิถุนายน
2537
ได้แปรสภาพเป็นบริษัทมหาชนจำกัดและเพิ่มการผลิตมอเตอร์คอมเพรสเซอร์สำหรับเครื่องปรับอากาศขึ้นในปีนั้น
นอกจากนี้บริษัทยังได้ลงทุนกับนักลงทุนอื่นๆ
จัดตั้งบริษัทเพื่อผลิตชิ้นส่วนสำคัญสำหรับทดแทนการนำเข้าเพื่อเป็นการลดต้นทุนการผลิตและเพิ่มประสิทธิภาพผลิตภัณฑ์
โดยมีจุดมุ่งหมายสู่การเป็นผู้นำในอุตสาหกรรมการผลิตมอเตอร์คอมเพรสเซอร์ของประเทศ ดังนี้

วันที่ 27 กันยายน 2531 จัดตั้งบริษัท อุตสาหกรรมคอมเพรสเซอร์ไทย จำกัด
เพื่อทำการผลิตมอเตอร์คอมเพรสเซอร์แบบโรตารี่สำหรับใช้กับเครื่องปรับอากาศ

วันที่ 24 พฤศจิกายน 2532 จัดตั้งบริษัท กุลธรเคอร์บี้เฟาน์ดรี่ จำกัด
เพื่อทำการผลิตชิ้นส่วนเหล็กหล่อ (Quality Casting )
สำหรับใช้ในอุตสาหกรรมผลิตมอเตอร์คอมเพรสเซอร์ ยานยนต์และอื่น ๆ

วันที่ 8 กุมภาพันธ์ 2533 จัดตั้งบริษัท ไทยซินเตอร์โปรดักส์ จำกัด
เพื่อทำการผลิตชิ้นงานจากผงโลหะ

(Sintered Products) สำหรับใช้ในอุตสาหกรรมผลิตมอเตอร์คอมเพรสเซอร์ ยานยนต์และอื่นๆ

วันที่ 31 สิงหาคม 2533 จัดตั้งบริษัท กุลธรคอนโทรลส์ จำกัด เพื่อทำการผลิตเครื่องควบคุมอุณหภูมิ
(Gas -Pressure Thermostat) สำหรับใช้กับตู้เย็นและเครื่องปรับอากาศ และในปี 2540
ได้เพิ่มการผลิตลวดทองแดงอาบน้ำยา

(Enameled Copper Wire) ซึ่งเป็นวัตถุดิบสำคัญในการผลิตมอเตอร์คอมเพรสเซอร์
และต่อมาในปี 2546 บริษัทนี้ได้เปลี่ยนชื่อเป็นบริษัท กุลธรแมททีเรียลส์แอนด์คอนโทรลส์ จำกัด

จากภาวะเศรษฐกิจตกต่ำในปี 2540
รวมทั้งการลดค่าเงินบาทส่งผลให้ผลประกอบการของบริษัทขาดทุน การ เงินขาดสภาพคล่อง
บริษัทจึงได้ดำเนินการปรับโครงสร้างหนี้กับบรรดาเจ้าหนี้โดยได้ลงนามในสัญญาเมื่อวันที่ 30
พฤศจิกายน 2542 และได้จำหน่ายเงินลงทุนใน บริษัท ไทยซินเตอร์โปรดักส์ จำกัด และ บริษัท
อุตสาหกรรมคอมเพรสเซอร์ไทย จำกัด เมื่อ

เดือนพฤศจิกายน 2542 และจำหน่ายเงินลงทุนใน บริษัท กุลธรคอนโทรลส์ จำกัด เมื่อเดือน
ธันวาคม 2543

วันที่ 15 กรกฎาคม 2547 บริษัทได้เข้าถือหุ้นร้อยละ 80 ในบริษัท ฉะเชิงเทราคัสติ้งเวิค จำกัด
ผู้ประกอบอุตสาหกรรมผลิตและจำหน่ายชิ้นส่วนเหล็กหล่อ
และบริษัทนี้ได้เข้าซื้อกิจการเฉพาะส่วนการผลิตมอเตอร์คอมเพรสเซอร์ของ บริษัท ซันโย
ยูนิเวอร์แซล อีเล็คทริค จำกัด (มหาชน) พร้อมทั้งได้เปลี่ยนชื่อเป็น บริษัท กุลธรพรีเมียร์ จำกัด
และปัจจุบันบริษัทได้เข้าถือหุ้นในบริษัทนี้เพิ่มขึ้นเป็นร้อยละ 99.99 ตั้งแต่เมื่อวันที่ 25 ธันวาคม
2552

วันที่ 20 มิถุนายน 2550 บริษัทได้จดทะเบียนจัดตั้งบริษัท กุลธร สตีล จำกัด
เพื่อประกอบกิจการตัดและแปรรูปโลหะแผ่น (Coil Center)
สำหรับใช้ในอุตสาหกรรมผลิตมอเตอร์คอมเพรสเซอร์ มอเตอร์ไฟฟ้าและอื่นๆ

  ปัจจุบันบริษัทจึงมีบริษัทย่อยอยู่สามบริษัท คือ บริษัท กุลธรพรีเมียร์ จำกัด บริษัท
  กุลธรเคอร์บี้เฟาน์ดรี่ จำกัด

และบริษัท กุลธร สตีล จำกัด

ภาพรวมการประกอบธุรกิจของบริษัทและบริษัทย่อย

บริษัทเป็นผู้ผลิตและจำหน่ายผลิตภัณฑ์หลักได้แก่
มอเตอร์คอมเพรสเซอร์สำหรับใช้กับเครื่องทำความเย็นและเครื่องปรับอากาศ และทำการผลิต
Condensing Unit ชิ้นส่วนมอเตอร์คอมเพรสเซอร์และชิ้นส่วนมอเตอร์ไฟฟ้าอีกด้วย

บริษัทย่อยของบริษัททั้งสามแห่ง คือ

(1) บริษัท กุลธรพรีเมียร์ จำกัดซึ่งบริษัทถือหุ้นร้อยละ 99.99
เป็นผู้ผลิตมอเตอร์คอมเพรสเซอร์แบบลูกสูบและผลิตชิ้นส่วนเหล็กหล่อสำหรับกิจการผลิตมอเตอร์คอมเพรสเซอร์และกิจการผลิตยานยนต์

(2) บริษัท กุลธรเคอร์บี้เฟาน์ดรี่ จำกัดซึ่งบริษัทถือหุ้นร้อยละ 100 เป็นผู้ผลิตชิ้นส่วนเหล็กหล่อ
(Quality Casting)
จำหน่ายให้แก่ผู้ประกอบกิจการผลิตมอเตอร์คอมเพรสเซอร์และกิจการผลิตยานยนต์

(3) บริษัท กุลธร สตีล จำกัดซึ่งบริษัทถือหุ้นร้อยละ 100
    เป็นผู้ประกอบกิจการตัดและแปรรูปโลหะแผ่น

(Coil Center) จำหน่ายให้กับผู้ประกอบกิจการผลิตมอเตอร์คอมเพรสเซอร์
มอเตอร์ไฟฟ้าและอื่นๆ

ดังนั้น การประกอบธุรกิจของบริษัทและบริษัทย่อยทุกแห่งจึงอยู่ในกลุ่มธุรกิจเดียวกันคือ
ผลิตและจำหน่ายอุปกรณ์สำหรับเครื่องทำความเย็นและเครื่องปรับอากาศ